NATO bosh kotibi barcha ittifoqchilar Turkiyaning o‘zini himoya qilish huquqini qo‘llab-quvvatlashini bildirdi

NATO bosh kotibi Yens Stoltenberg barcha ittifoqchi mamlakatlar Turkiyaning o‘z havo kengliklarini himoya qilish huquqini to‘liq qo‘llab-quvvatlashini ma’lum qildi. Bu haqda, “Gazeta.ru” xabariga ko‘ra, Stoltenberg Rossiyaga tegishli Su-24 samolyotining urib tushirilishi bilan bog‘liq hodisaga izoh bera turib aytib o‘tgan.

Avvalroq Turkiya bosh vaziri Ahmet Davuto‘g‘li Rossiyaga tegishli Su-24 samolyoti bilan yuz bergani kabi hodisalar kelajakda yana takrorlanishi mumkinligidan ogohlantirgan edi. Uning so‘zlariga ko‘ra, terrorchilik tashkilotlariga qarshi kurash bo‘yicha ikki koalitsiya mavjud bo‘lar ekan, xavotirli vaziyat saqlanib qoladi. Bosh vazir nizolashayotgan barcha tomonlarni o‘z harakatlarini yanada yaxshiroq muvofiqlashtirishga chaqirdi.
Rossiyaning Su-24 bombardimonchi samolyoti 24-noyabr kuni Turkiya harbiy-havo kuchlari tomonidan urib tushirilgan va Suriyaning Latakiya viloyatiga qulagan edi. Ushbu hodisa uchun javobgarlikni Turkiya o‘z bo‘yniga oldi va Rossiyani Turkiya havo kengliklarini buzishda aybladi. Rasmiy Moskva esa samolyot faqat Suriya hududida uchganini ta’kidlamoqda.